DILONGO 71
Yave Wukyeba Yesu
Mu tsi mweka ku leste yi Isaeli, kuba batu babe tanga mana ti zimbwetila zilenda kuba twadisa. Bwilu bumweka, ndambu babakala basi leste bamona mbwetila yinlezama, yindyata ku yilu ayi balandakana yawu. Mbwetila beni, yiba nata ku Yelusalemi. Buna bavitila, bayuvula: ‘Kuawu kwidi mwana wala kwiza ba ntinu basi Yuda? Befu twizidi mwingi tumbwongimina.’
Thangu Elodi ntinu wu Yelusalemi kayuwa tsangu yi ntinu mona wufwema ngolo. Wuyuvula zimfumu zi zinganga: ‘Kwidi ntinu beni kafweti butukila?’ Bawu bankamba: ‘Mimbikudi mituba ti nandi kafweti butukila ku Betelemi.’ Diawu Elodi wutela batu baba ku leste ayi wubakamba: ‘Yendanu ku Betelemi ayi monanu mwana beni. Luvutukanu mwingi mukhamba kibwangu kadi kibila minu mvami yitidi kumbwongimina.’ Angi luba kwandi luvunu.
Mbwetila yitona dyaka kudyata. Babakala beni balandakana yawu ti ku Betelemi. Mbwetila yitelama va yilu nzo mweka ayi bakota muna. Babata Yesu ayi ngudi’andi Malia. Bambwongimina ayi bamvana mikhayilu mi thalu yiwombo. Bukyedika kwandi ti Yave nandi wufila babakala abobo mwingi biza tala Yesu? Ndamba.
Mu bwilu buna, Yave wukamba Zozefi mu ndosi: ‘Elodi tidi kuvonda Yesu. Bonga nkazi’aku ayi mwana lutina ku Ngipiti. Kalanu kuna nate ndyela mukamba ti thangu yifweni yi kuvutukila.’ Zozefi ayi dikanda dyandi bayenda mu nswalu ku Ngipiti.
Yave wukamba babakala baba ku Leste, babika kuvutukila kwidi Elodi. Buna Elodi kamona ti basa vutuka ko, wufwema beni. Kibila kasa bwe baka ko bu kuzabila vaba Yesu. Nandi wutuma bavonda bana boso ba babakala baba phunga yi Yesu mu Betelemi yoso. Angi Yesu wuvuka, bila bantinisa ku Ngipiti.
Bo Elodi kafwa, Yave wukamba Zozefi: ‘Thangu yifweni yi kuvutukila ku Isaeli.’ Zozefi, Malia ayi Yesu bavutuka ayi bavikila ku Nazaleti.
‘Buawu abubu bwela bela mambu mela basikila va munu’ami . . . , ayi mala dedikisa makani mami.’—Yesaya 55:11
kmb_Latn lin_Latn kon_Latn kon_Latn kon_Latn kon_Latn bem_Latn cjk_Latn lua_Latn